पाएं अपने शहर की ताज़ा ख़बरें और फ्री ई-पेपरडाउनलोड करें
अजमेर । मोटर व्हीकल एक्ट के तहत व्यापारी का चालान काटने पर सब इंस्पेक्टर से मारपीट करने के मामले में आरोपी व्यापारी को दरगाह थाना पुलिस ने बुधवार को गिरफ्तार कर लिया। पुलिस कार्रवाई के विरोध में दरगाह बाजार के व्यापारी लामबंद हो गए। उन्होंने दुकानें बंद कर पुलिस के खिलाफ प्रदर्शन किया। व्यापारियों का आरोप है कि दरगाह थाना प्रभारी व्यापारियों को परेशान कर रहे हैं, वहीं थाना प्रभारी का कहना है कि ड्यूटी के दौरान पुलिस अधिकारी से मारपीट गंभीर मामला है। आरोपी की गिरफ्तारी कानून के तहत की गई है। उधर पुलिस हिरासत में आरोपी व्यापारी की तबीयत बिगड़ गई। पुलिस ने अपनी निगरानी में उसे जेएलएन अस्पताल के कार्डियोलॉजी विभाग में भर्ती कराया है।
पुलिस निगरानी में इलाज
दरगाह थाना प्रभारी हनुमंत सिंह भाटी के अनुसार आरोपी दौलत लौंगानी ने गिरफ्तारी के बाद सीने में दर्द की शिकायत की थी। इस पर उसे तुरंत जेएलएन अस्पताल के कार्डियोलोजी विभाग में पहुंचाया गया। उसका पुलिस निगरानी में उपचार कराया जा रहा है। व्यापारियों ने सीआई पर लगाए थे गंभीर आरोप : दरगाह बाजार धानमंडी व्यापारिक एसोसिएशन ने दो दिन पहले सीआई हनुमंत सिंह भाटी के खिलाफ आइजी और अन्य अधिकारियों को शिकायत दी थी। इसमें आरोप लगाया गया था कि भाटी व्यापारियों को परेशान करते हैं। इस आरोप के बारे में भाटी का कहना है कि एसआई से मारपीट मामले में आरोपी दौलत लौंगानी पुलिस पर दबाव बनाने के लिए कुछ व्यापारियों को साथ लेकर अनर्गल आरोप लगा रहा है।
मामला एक नजर
पुलिस के अनुसार 1 मई को दरगाह थाने में तैनात प्रशिक्षु सब इंस्पेक्टर भागचंद ने ड्यूटी के दौरान बिना हेलमेट दुपहिया वाहन चलाने पर व्यापारी दीपक का चालान काट दिया था। इसके विरोध में व्यापारी संघ के पदाधिकारी दौलत लौंगानी और अन्य व्यापारी एकत्र हो गए थे। उन्होंने एसआई भागचंद से मारपीट कर उसकी वर्दी भी फाड़ दी थी। मामले में एसआई भागचंद ने दौलत लौंगानी, दीपक और अन्य व्यापारियों के खिलाफ मारपीट और राजकार्य में बाधा पहुंचाने के आरोप में मुकदमा दर्ज कराया था।
थाना प्रभारी के अनुसार पुलिस इस मामले में आरोपियों की गिरफ्तारी की कोशिश कर रही थी। इस दौरान कुछ व्यापारियों ने आरोपियों को बचाने और पुलिस पर दबाव बनाने के लिए झूठी शिकायतें कर आंदोलन की धमकी दी थी। बुधवार को आरोपी दौलत लौंगानी को गिरफ्तार कर थाने लाया गया। इसके विरोध में दरगाह बाजार धानमंडी व्यापारी एसोसिएशन के कुछ सदस्य व्यापारी एकत्र हो गए और इलाके की दुकानें बंद करवा दी। एहतियात के तौर पर पुलिस जाप्ता तैनात कर दिया गया। बाद में ज्यादातर दुकानदारों ने दुकानें खोल ली।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn